OBH 9179/1997.
Az állampolgári jogok országgyűlési biztosa általános helyettesének jelentése
Előadó: Dr. Gáspárné dr. Pere Katalin

Az eljárás megindulása

Az 1942. július 12-én született hölgy azért fordult segítségért az állampolgári jogok országgyűlési biztosa általános helyetteséhez, mert 1997-ben azért nem élhetett az előrehozott kedvezményes nyugdíjra jogosultságával, mert a Fővárosi és Pest Megyei Nyugdíjbiztosítási Igazgatóság az NDK-ban szerzett 10 év szolgálati idejét nem ismerte el.

Gondként merült fel, hogy a panaszos 1997. január 31-én a Németországi Szövetségi Köztársaság Nagykövetségétől kapott írásos tájékoztatóban a panaszhoz csatolt fordítás szövege a következő:

"Amíg az említett témakör (tárgykör) egy újonnan megkötendő szociális egyezmény által nem egyértelműen szabályozott, a szolgálati évek kiszámolásánál a "teljességi elv"-et kell alkalmazni. Ez azt jelenti, hogy egy összetett szolgálati időt (nyugdíj alapját képező összegzett szolgálati időt) kell létrehozni, a mind a két országban (biztosításban) ledolgozott munka évekből. Ilyenkor a nyugdíjfolyósító intézetnek - az NDK-ban biztosításban ledolgozott éveket - a szolgálati évekbe be kell számítani és a nyugdíjat az alapján kell megállapítania, illetve az illetékes szerv által folyósíttatnia. Ez az jelenti, hogy ha az ilyen személy Magyarországon lakik, az illetékes magyar nyugdíjfolyósító intézetnek kell az összegzett, a szolgálati éveket, illetve a nyugdíjat megállapítania és folyósíttatnia."

Érintett alkotmányos jogok:

Szociális biztonsághoz való jog [Alkotmány 70/E. § (1-2) bekezdés]
Jogbiztonsághoz való jog [Alkotmány 2. §]

Alkalmazott jogszabályok:

- 1960. évi 13. tvr. a Magyar Népköztársaság és a Német Demokratikus Köztársaság között a szociálpolitika terén 1960. január 30. napján kötött egyezmény kihirdetéséről.
- 1995. évi LI. tv. a Magyar Népköztársaság és a Német Demokratikus Köztársaság között a szociálpolitika terén történő együttműködés tárgyában Budapest, 1960. január 30. napján kötött egyezmény kihirdetéséről szóló 1960. évi 13. tvr. hatályon kívül helyezéséről és az egyezmény egyes rendelkezései által érintett meghatározott személyek további ellátásának biztosításáról szóló átmeneti rendelkezésekről.
- 20062/1998. (III.25.) Korm. határozat a Magyar Köztársaság és a Német Szövetségi Köztársaság közötti szociális biztonsági egyezmény létrehozásáról.

Megállapított tényállás:

A panaszos az öregségi nyugdíjra jogosító szolgálati idő megállapítását kérte az 1996. december 12-én a Fővárosi és Pest Megyei Nyugdíjbiztosítási Igazgatóságtól. Az Igazgatóság a 37-03903/96/06. számú 1997. január 24-én kelt határozatában 23 év 68 nap szolgálati időt ismert el. Nem ismerte el azonban szolgálati időként a panaszos 1963. július 31. között az NDK-ban eltöltött munkaviszonyának idejét azzal az indokkal, hogy az 1995. évi LI. tv. 3. §-ával a Magyar Népköztársaság és Német Demokratikus Köztársaság között a szociálpolitika terén történt együttműködés tárgyában Budapesten, 1960. január hó 30. napján kötött egyezmény kihirdetéséről szóló 1960. évi 13. tvr. 1996. január 1-jén hatályát vesztette.

A panaszos a határozat ellen fellebbezéssel élt, azonban a FPNYI a 37-03903/96/08. számú, 1997. február 25-én kelt másodfokú határozatában elutasította az első fokú határozat indoklásának megismétlésével, illetve kiegészítve azzal, hogy tekintettel arra, hogy új egyezmény még nem született, csak a Magyarországon szerzett szolgálati idejét lehet figyelembe venni. A panaszos a másodfokú határozat ellen keresettel élt, majd elállt keresetétől, ezért a PKKB a 11.K.65.997/1997/4. számú végzésével a pert megszüntette.

Az állampolgári jogok országgyűlési biztosa általános helyettese a vizsgálat során megállapította, hogy a Fővárosi és Pest Megyei Nyugdíjbiztosítási Igazgatóság a panaszos igényét a hatályos jogszabályoknak megfelelően bírálta el, a panaszos által becsatolt információ téves. Tekintettel azonban arra, hogy a korábbi szabályozás, mely a panaszos szolgálati idő jogosultságát megalapozta, hatályát vesztette, az új egyezmény csak előkészítés alatt van, a panasz megalapozott, mivel 1996. január 1-jétől fenn áll a panaszos szociális biztonsághoz és jogbiztonsághoz való jogaival kapcsolatos visszásság.

A Magyar Köztársaság és a Németországi Szövetségi Köztársaság közötti szociális biztonsági egyezmény létrehozásáról a 2062/1998. (III.25.) Korm. határozat rendelkezik: "2. felhatalmazza a népjóléti minisztert vagy az által kijelölt személyt, hogy az egyezményt - az országgyűlés megerősítésének felhatalmazásával - aláírja; 3. felhívja a külügyminisztert, hogy az aláíráshoz szükséges meghatalmazási okiratokat adja ki."

Ajánlás

Az állampolgári jogok országgyűlési biztosa általános helyettese felhívja a kormányhatározat végrehajtását végző egészségügyi minisztert a megállapított alkotmányos jogokkal kapcsolatos visszásság sürgős felszámolásának szükségességére.

Budapest, 1998. november 16.

Dr. Polt Péter